bavarian-nlp/barwiki-20250901 huggingface dataset:
Scott County, Virginia

Scott County is a County im Bundesstoot Virginia in da USA.
Geografie.
Scott County liegt fost im aißastn Sidwestn vo Virginia, grenzt im Sidn an Tennessee, is im Nordwestn uma 20 km vo Kentucky entfeant und hod a Flächn vo 1395 Quadratkilometa, wovo fimf Quadratkilometa Wossaflächn san.
Es grenzt im Uahzoagasinn an foignde Countys:
Russell County, Washington County, Lee County und Wise County.
Verband der Sprengbefugten Österreichs

Da Verband der Sprengbefugten Österreichs (VSÖ, boar. "Vabaund vo de Sprengbefugtn vo Östareich") is a Vabaund vo Fochleit, de wos in Östareich sprenga deafn.
Da VSÖ is am 10. Feba 1962 nach ana Idee vom Koarl Inselsbacher gründt wuan. Da erste Leita woa da Aumtsrot Ing. Haupt, dea wos im Oawadsinspektorat fia Bauaunglegenheitn g'oawad hod. De meistn Mitglieda haum domois in da owaöstareichischn Granitindustrie ghacklt. 1970 haums uma 500 Mitglieda ghobt, hiaz samma scho bei 7000. De Mitglieda san meist Sprengbefugte, Personan vo Spreng-, Beagbau- und Bauunternehman und Fochreferentn vo Beheadn.
Noch und noch san in oin Bundeslandln Gschäftsstöön eigricht wuan. Da Vabaund biet' olle oa bis zwoa Joah Weitabüdungslehrgäng' au; aa de Internationale Sprengtagung im WIFI Linz wiad jeds Joah vom VSÖ duachgfiaht. Es Präsidium vom Vabaund bsteht ausm Präsidentn, zwoa Vizepräsidentn, ihm Kassnvawoita, ihm Schriftfiahra und seim Stöövatreta, den Beirätn und zwoa Rechnungspriafan.
Fia bsundare Leistungen im Gebiet vo da Sprengtechnik wiast mit ana „Verdienstmedaille“ oda mim Verdienstkreuz „Dynamit pro pace“ g'ehrt.
Es san bei Sprengungan de fuigendn Gsetz und Vauadnungan zan beochtn:
Klassnbiachl

A Klassnbiachl (dt."Klassenbuch", aa "Klassentagebuch") is a Dokument dia de Schui. In dem wiad da duachgnummane Untarichtsstoff einegschrim, de Zeitn, waunn a Schüla gfööt hod, de Hausaufgabn, waunn a Schüla bsundas aufgfoin is und no aundare (fia de Klass) wichtign Sochn. In an Klassenbiachl stengan aa des Schülavazeichnis, de Stundnpläne, wöchane Lehra und aa de Extragschaftln von aanzlne Schüla, wia z. B. Klassnsprecha.
De genauare Oart, wia a so a Biachl zum fiahn is, wiad in de jewäulign Schuigsetz greglt. In aana Grundschui wiaz meist durchn Klassnlehra aufghom und ausgfüüt. In hecharan Klassen und Schuin wiad in da Regl a Schüla zum „Klassenbuchführer“ ernaunnt, und daun hod dea des Gwiax: Ea muaß des Biachl vawoahn und bei jeda Untarrichtsstund dem Fochlehra vualegn damit dea die eventuöön Hausaufgom eineschreim kau und aara Zsammfossung von dem Stoff, den wosa in dera Stund duachgnumman hod. Geht des iagndwie ned, muassas in da nextn Stund nochtrogn.
Am End von an jedn Schuijoah (s'gibt a Schuin, do is des jede Wochn), wean de Einträg von da Schuileitung iwaprüft und vawoit.
Erwin Pröll

Da Erwin Pröll (* 24. Dezemba 1946 in Ziersdorf-Radlbrunn, Niedaöstareich) is a ehemoliga estareichischa Politika (ÖVP). Ea woa vo 1992 bis 2017 da Laundeshauptmau von Niedaöstareich. Am 17. Jenna 2017 hod a bekauntgebm, dass ar im söbm Joa zrucktritt. Am 19.04.2017 hod a s Aumbt aun sei Nochfoigarin, de Johanna Mikl-Leitner iwagebm.
Kritik.
Ois eihflußreicha Politika hod a in seina Aumtszeit vüle Kritika ghobt, de wos gmaant haum, dass a noch eahnara Meinung recht autokratisch auftredn is. Da Gerald John vom "Standard" hod gschriem: "„Wer, vom Pfarrer bis zum Journalisten, zur falschen Zeit aufmuckt, wird mitunter zusammengestaucht. Widerspruch ist in Prölls politischem Mikrokosmos nicht vorgesehen.“" Und da Eric Frey vom" Standard" hod gmaant: "Pröll macht mir Angst. Er ist ein charismatischer, aber willkürlicher, autoritärer und nachtragender Machtmensch, der glaubt, dass sein Wille Gesetz ist. Eine echte Opposition hat er keine, kritische Landesmedien auch nicht."
SPARDA-BANK AUSTRIA

Di SPARDA-BANK AUSTRIA is a gemainsame Dochmarkn von zwaa Genoussnschoftsbankn. Di ane is di SPARDA-BANK AUSTRIA Nord, dej iian Hauptsitz in Linz hot und di ounnare is di SPARDA-BANK AUSTRIA Süd, dej iian Hauptsitz in Villach hot. Olle zwaa homm Filialn in gounz Östarraich. Di zwaa Genoussnschoftn hom si entschiidn, dass si genaröll Bankn füa Privatkundn sain wulln, dej dounn a vabülligts Konto kriagn, wenn si wejnigstns aan Genoussnschoftsãõtaal kafm.
Dounn gipps awa aa nou di ehemolige SPARDA Wien, wölche aa amol a Genoussnschoft woa, awa dounn 1985 in a Aktiengsöullschoft umgwoundlt woan is und dounn von da domolign BAWAG kaft woan is. Inzwischen hot die BAWAG aa die P.S.K. kaft und is jetz Aigntum von meerare intanazionale Fonds. Die SPARDA Wien is dounn 2009 in da BAWAG P.S.K. aufgoungan und is jetz nuua nouch a Spezialmarkn von a pooa BAWAG P.S.K. Filialn.
Nouman.
"SPARDA" haaßt gounz ããfoch "Spar- und Darlehenskasse".
As Genoussnschoftsystem von da SPARDA.
Di ideolougisch-administrative Grundlog von die SPARDA-Genoussnschoftn is as Genoussnschoftsystem Schulze-Delitzsch. As Züül von dem System is, dass — wenn geet — olle Kundn aa Genoussnschoftmitgliida san. Als Genoussnschoftsmitgliid follt man dounn aa untan Föadaauftrog von da Bank, dej jo an jedn Kundn und an jedn Mitgliid zu an Taal keat.
Der Standard

DER STANDARD is a östareichische Dogeszeidung, de wos in Wean eascheint.
De Zeidung is 1988 vom Oscar Bronner Nochn Vuabüd vo da "New York Times" gründt wuan. 2013 is mid da Online-Schwesta derStandard.at zaumgfiaht wuan.
De Zeidung is unobhängig und wiad vo Wissnschoftlan ois linksliberal woagnumma.
DER STANDARD woa 1995 de easchde deitschsprochige Dogeszeidung im Internet.
Georges Pompidou

Da Georges Jean Raymond Pompidou (* 5. Juli 1911 in Montboudif, Cantal, Frankreich; † 2. Aprui 1974 in Paris, Frankreich), woa a franzesischa Politika und da 19. President vo Frankreich, und zwor vo 1969 bis 1974.
Vo 1962 bis 1968 is a Ministapresident vo da Franzesischn Republik untam Presidentn De Gaulle gwen.
Heischebrauch

A Heischebrauch (kimmt vo "heischen") is a Brauch, wo s ums Bittn um Gobn gähd. A bsundare Foam vom Heischebrauch is im Boarischn da Eihkeahbrauch, wo ma si in da Stubn vom Gostgeba bewiatn losst.
Des Brauchdum hod zwoa Grundfunktiona. Easchtns schlechte Natuageista vatreibn, voa oim Wintageista, und zwoatns a wengal soziale Umvateilung - de Eaman griang a bissl wos vo de Reichan.
As modeane trick-or-treat za Halloween is zwor aa a Heischebrauch, untascheidt so oba vom boarischn Brauchdum in oam wesentlichn Punkt: Im traditionejn boarischn Brauchdum muasst a Leistung bringa, damidsd a Belohnung griagst: Singa, Musizian, a Gedichtl afsogn und so weida. Des Stroachspuin wann ma nix griagt, gibts oba aa im Boarischn.
Narrisches Baa

Des Narrische Baa (dt.Narrisches Bein) is a bsundas empfindliche Stöö am Ööbogn. Waunn ma si do aa nua gaunz leicht auhaut, tuat des sakrisch weh, wegn dem haaßt des aso.
Da Nervus ulnaris.
Beim Ööbogn rennt a bestimmta Neav, da „Ellennerv“ (lat."Nervus ulnaris"), a Stickl in aana Rinnan direkt am Knochn, glei unta da Haut. Wegn dem kau ma in Neav gaunz leicht mid de Finga g'spian und waunn ma draufdruggt, hod ma a brennaz Gfüh in da Haund. Daunn is kloa, waunn ma do a Stessa kriagt oda goa drauffoid, geht an leicht an Achtal in de Hosn, so weh tuat des. In Wean sogt ma Narrisches Baa dazu, oba es gibt a aundare Naman dafia, wia „Musikantenknochen“, „Musikknochen“, „Musikerknochen“ oda „Mäuschen“. Gibt aa den Ausdruck "tamisches Aderle".
Wauns an fest aufprackt und dea Neav a richtige Lättn kriagt, meakt ma (waunn da easchte Schmeaz nochlosst), doss ma ka Gfüü im klaan Finga und aun da äussan Seitn vom Ringfinga meah hod. Is gaunz schlimm, kaunn ma aa den Oam nimma gscheid bewegn, und de Endgelenk von de zwaa Finga kraumpfz zsamm und ma kaunns nua schwaa streckn. Sowos haaßt ma fochmännisch „Klauenhand“.
De Diagnosn.
Waunn ma aan Neurologn de Gschicht dazööht, kennt a si meist eh glei aus. Trotzdem wiad a ootscheckn, ob da Neav eansthoft Meier is und ma wos mochn muaß.
Wos kennz no sei ?
Da Neav kennt natialich aa aun ana aundan Stöö ozwickt sei oda sowos. Zum Beispüü am Haundgelenk, do is de Gschicht aa a bißl knopp. Is duatn wos, haaßt ma des „Loge-de-Guyon-Syndrom“.
Wos kaunn ma mochn ?
Ma muaß dem Marodn eaklean, doss a wengl bessa aufbaassn muaß und ned ollawäu den Ööbogn am Fenstarahman vom Auto oda woaundas ostitzt. Und ma muaß probian, doss ma in Neav mid an Poista odaraana Schienan entlostn tuat.
Opariat wiad nua, waunns wiaklich entrisch is und ned und ned beassa wiad. Do kaunn ma aufschnein und in Neav a bissl aufd Seitn tuan, wora bessa gschitzt is, oda ma schneid a wengl a Gewebe duatn wegga, des vanoabt daunn und des hüüft aa.
De Soch steht guat, doss ma de Sterung behebt, oba, es is a zaache Gschicht und kaunn a gaunze Wäu dauan, bis wiaklich oles wieda dulli is.
Chicago (Band)

De Chicago san a US-amerikanische Jazzrock-Band, de wos 1967 in Chicago grind wuan is.
Des woa aane von de easchtn Kapöön, de wos Bläsa integriat haum und so dem rockign Klaung a jazzige Klaungfoam dazuagem haum. Wos no Bsundas woa, woa des, doss olle Musika komponian und arranschian haum kennan. Auf de Oat san vo olle de peasenlichn Vualiam in de Numman einekumman. In de 1970a- und 1980a-Joa haums mit a boa Liadln an grossn Eafoig ghobt, zum Beispüü "I’m a Man" (1970), "25 or 6 to 4" (1970), "Saturday in the Park" (1972), "Feelin’ Stronger Every Day" (1973), "If You Leave Me Now" (1976), "Hard to Say I’m Sorry" (1982) und "You’re the Inspiration" (1984).
Gschicht.
Nochdems in Chicago mit eanan uaspringlichn Nauman "The Big Thing" bei de Leit guat aukumman san, is de Gruppn 1968 nach Los Angeles gaungan und hod do 1969 ois "Chicago Transit Authority" (kurz "CTA") eana easchtes Oibum aussebrocht in Fuam vo aana Doppe-LP. Leida hoz Wickln gem mit de Chicagoa Vakeahsbetriebe (wäu auf Englisch haaßn de genau aso wia de Band). Seitdem haaßt si de Band nuamea "Chicago".
Des zweite Oibum (des woar aa a Doppe-LP) woa daunn im Joa 1970 da Duachbruch. Auf da Scheim "Chicago II" woan zwaa Top-Ten-Hits drauf: "Make Me Smile" und "Colour My World". Seitdem hoz im Schnitt imma zwaa Oibn pro Joa gem, imma min Nauman und ana Numma in remischn Ziffan (z. B. "Chicago III" oder "Chicago IV").
In da zweitm Hööftn von de 1970a Joa is de Kapöön vom Jazzrock mea hi zua de Balladen. Aufm Oibum "Chicago X" (1976) woa de Numma "If You Leave Me Now" drauf, des is da vom Knedl hea da erfoigreichste Hit von da Gruppn, der wia im Heabst 1976 sechzehn Wochn in da britischn Single-Hitparade vatretn.
Wia si im Jänna 1978 da Gitarrist, da Terry Kath, sööba daschossn hod, wäula si bleed mid seina Buffn gspüüt hod, waa de Partie um a Hoa ausanaundabrochn. Seitem haums de de remischn Ziffern in de Titln von de Oibm mit arabische Ziffern dasetzt. De in da Mittn vo 1982 aussekummane LP "Chicago 16" is des Oibum, von dems in Deitschlaund de meistn Stickl vakauft haum. Dafia haums aa 1987 a Goldane Schoiplottn kriagt.
1985 is da Sänga Peter Cetera gaungan und hod aan auf Solokinstla gmocht. De Chicago haum si dafia fia a boa Stickln (wia z. B. "Stay the Night") in renommiertn Gitarristen Steve Lukather ins Studio zuwegfaßt.
In die 1990a is a bißl stülla wuan, trotzdem haums 1992 aan Stean aufm Walk of Fame kriagt. A Oibum, wos 1993 aufgnumman haum, woitat de Plottnbude zeascht goaned vaeffentlichn, do haums sa si von dea Fiama trennt. Eascht 15 Joa späta, 2008, is de Plottm untan Nauman "Stone of Sisyphus" beim Label "Rhino" aussekumman.
Diskografie.
Ned Nummariate Vaeffentlichungan.
Wia de Band eana Plottnbude gwexlt hod, is bei Columbia Records a Box-Set aussekumman. Es is zwoa a offiziöös Chicago-Oibum, is owa kaa Täu von da duachnummariatn Diskografie:
Platziarungan in de Charts.
Do san nua de Oibn und Singls, de wos aa in da USA (US), Großbritannien (UK) oda in de den deitschsprochigen Lända (Deitschland, Estareich und Schweiz) in de jewäulign Charts gschofft haum.
Albie Donnelly

Albie Donnelly (* 12. August 1947 in Liverpool in Großbritannien) is a britischa Saxofonspüüla, a Bandleader und a Leadsänger von der Gruppn Supercharge, de wos 1973 grindt wuan is. Aussadem woara Studiomusiker u. a. fia Bob Geldof und de The Boomtown Rats. Seit 1992 hodaran gaunzn Haufn CDs vaeffentlicht. Nem sein Gschaftl ois „Mister Supercharge“ isara mid sein Projekt „The Big Thing“ auf Tournee. Do san a dabei da Roy Herrington (Gitaa u. Gsangl), da Wolfgang Diekmann (Boss u. Gitaa) und da Hardy Fischötter (Zeigl). Seit da Middn von den 90a Joa is da Albie Donnelly im niederbergischen Häulichnhaus dahaam.
Procol Harum

Procol Harum is a britische Rock-Band.
Gschicht.
De meistn von de Musika, di si späta bei da "Procol Harum" zsammgfundn haum, haum scho friah untan Nauman „The Paramounts“ a boa Beat- und Rhythm and Blues-Singles aufgnumman.
Da Gary Brooker und da Keith Reid ham de "Procol Harum" 1967 grindt. Da a wengl söötsaume Nauman soi wegn an Schreibfööhla entstaundn sei, haaßz. Wäu ma des owa nochan ned gscheid eaklean kennan hod, hod ma in Uasprung vom Nauman ins Lateinische glegt, iwasetzt mid „fern von Hier und Jetzt“ (stimmd owar aa ned, wäu fia des miaßaz haaßn "procul his").
Im Frihjoa 1967 is de Partie voa oim mid aan Liadl bekaunnt und berihmt wuan, des woa "A Whiter Shade of Pale". Vo dem haums scho kuaz nochdems aussekumman is 2,5 Mülionan Stickl vakauft. Seitdem sans wöödweit wenigstns 6 Mülionen. Mid a so an Eafoig haum de Autorn Brooker und Reid natialich ned grechnet. Wichtig fian Eafoig wia des Hammonduarglgschpüü, mid dem si da Matthew Fisher stoak aunan Johann Sebastian Bach auglahnt hod. Owa eascht 2006 hod a britisches Gricht in Matthew Fisher aan Täu von de Uahebarecht zuagschrim.
Es san no mea Hits kummam, wia "Homburg" und "A Salty Dog". Und aa in de 1970a Joah haums no Eafoig ghobt, unta aundan min Oibum "Grand Hotel", auf dem de Christiane Legrand ois Gastsolistin a gsungan hod.
Aussan hoatn Kean - da Brooker, da Wilson und da Reid - hod de restliche Bsetzung häufig gwexlt. Bis zua Auflösung 1977 hoz zehn Oibm gem, drunta "Live with the Edmonton Symphony Orchestra". Do heat ma Liadl mid vüü Ideen und de aa oft aun da klassischn Musik ausgricht san. Es gibt owaraa wööche, de si gaunz stoak anan Blues aulahnan.
1991 hod si de oide "Procol Harum" wieda zsaummgfundn, nua min Mark Brzezicki an de Trummln stod in B. J. Wilson, dea jo 1990 gstuam is. Und no imma is de Gruppn a eafoigreiche Live-Band, owara im Studio sans wieda aktiv.
Diskografie.
Studioalben
Live-Alben
Singles
DVDs
Trick-or-treat

Trick-or-treat is a neimodischa Brauch z Halloween, dea wo si aa im Boarischn imma mehra duachsezt. Kindln ziagn maskiad vo Haus za Haus und valanga Gobn, Guadln oda Gejd. Dazua sogns in Spruch "trick-or-treat", wos sovui hoasst wia "Soin ma da an Stroach spuin oda gibtst uns wos?" oda kuaz "Stroach-oda-Guadln".
Trick-or-treat is a Heischebrauch. Im Untaschied zan traditionejn, boarischn Brauchdum brauchst oba nix leistn, damids wos griagst.
Ekseption

Ekseption is a Symphonic-Rock-Formaziaun aus de Niedalaundn. Gem hozzas von 1967 bis 1975, nachan hoz bis 1989 eftas Wiedabelebungan gem mit vaschiedane Leit. Gschpüüt haums hauptsächlich neich intapretiate klassische Werk. A bsundara Hit woara Arranschmau von da 5.Simpfonie vom Beethoven (eh scho wissn, "pa-pa-pa-bumm").
Gschicht.
De Ekseption san entstaundn aus da Schülaband "The Jokers", de wos vom Rein van den Broek 1958 grindt wuan is. Kuaz haums aa ghaaßn "Incrowd" (so wiara Liadl vom Ramsey Lewis), oba 1967 woans daunn de Ekseption.
Zeascht haums a Mischung gschpüüt von Jazz, Pop und R&amp;B, owa 1969, des woa kuaz nochdem da Keyboarder Rick van der Linden dazuakumman is, haums an Gig von da englischen Rockband The Nice gsegn und woan so baff, doss unta da Fiahrung vom van der Linden eahnan Stüü in de Richtung Progressive / Symphonic Rock gändat haum. Seitdem schpüüns meist modeane Intapretazionan von klassischn Stickln. De easchte LP "Ekseption", de wos 1969 aussekumman is, woa praktisch nuaraso. Bei de weidan Oim haums obaraa eigane Komposizionan drauf ghobt.
Da Van der Linden hod schnöö allanich de Gruppm augfiaht, und in an Interview 1972 hoda des aa offn so gsogt. Des haum de aundan von da Gruppn owa ned so leiwaund gfundn, und wegn dem haums eam, nochdem des Oibum "Trinity" 1973 easchienan woa, bitt', doss a de Partie valoßt. Auf des hinauf hoda im Herbst vom sööbn Joah a neiche Band grindt, de Trace. Stodd eahm is jezan da niederländischen Keyboarder Hans Jansen eigstiegn. Mid eam is de Band mehr in a jazzige Richtung kumman; zwaa LPs mit eigane Titln haums aussebrocht. Wäus owa zweng vakauft haum, haum sasi 1976 aufglest. Späta in dem Joah hoz no a Band-Olega gem, dea wos "Spin" ghaaßn hod, dea hod aa zwaa Oim gmocht, owa do is a nix rechts weidagaungan. 1978 haum si de Trace und de Spin wieda vaeinigt zua aana Neichauflog von da Ekseption. Bis 2006, wo da van der Linden gstuam is, hoz imma wieda Wiedavaeinigungan gem mid täuweis neichn Musikan.
Grassad

Grassa(d) oda a Ziega moant des no greane Reiser vo de Nodlbam. De Begriff stamman ausm boarischn Woid.
Im vordern Woid sidle vom Reng sogt ma ea "Ziega", noadestle und im untan Woid "Grassa".
A Zieganodl is oiso af Schriftdeitsch a "Tannen-, Föhren- oder Fichtennadel".
Reiser sogt ma dann wenns Grassad dirr is und kloa heaghaud (zum Ohoitzn vo an Ofa) oda a fiad Astl und Zweigln vo de Laubbam (z. B. s´Birkareisa zum Besnbindn).
Moastoa

A Moastoa is der Stoa der de Grenz zwischa zwoa oda mehra Grundstickl makiad (an jeda Grundstickseckn, oda a dazwischen anan Punkt wo de Richtung vom Grenzvalaaf se endat oda de Stoi sunst oafach zweid ausananda ling dadn).
Afn Grenzstoa makiad a eigschlongs Kreizl den Grenzpunkt.
Fria hod ma glabt dass de Moastoarugga (schriftdeitsch: "Grenzfrevler") noch eram Doud imma do umheawaitzn miassn, wos den Grenzstoa zu eanan Gunstn vosetzt ham.
Eduard Klischnigg

Eduard (von) Klischnigg (* 12. Oktoba 1813 in London; † 17. März 1877 in Wean) woa'r a gaunz a bekaunnta Viecha-Imetatoa und Akrobat im 19. Joahundat.
Leben.
Da Eduard Klischnigg woa'r a geburana Englända. In seina Zeit ois Matros' auf an Seg'lschiff håt a seine füa eahm späda so wichtich'n Kunststickln im Klettan und im Keapavabiag'n g'leant. Späda is a in da Waunda-Menagarie vom Herrn van Aken beschäfticht g'wes'n. 1835 is da Klischnigg nåch Wean kumma und håt beim Direkta Carl vom Theater an der Wien vuag'sproch'n. Obwoi da Klischnig daumois kaum a Wuat Deitsch kenna håt – wås jå fia'r an Akrobat'n eh net so notwendich g'wes'n warat –, woittat ea'r a Aungaschmau' und håt bitt', eahm ois "„Affen auftreten zu lassen“". Da Carl woa olladings aum Aufaung goa net wiakli intaressiat und eascht, wia da Klischnigg si scheinboa gaunz traurich und valeg'n mit'n Fuaß hintan Uahwasch'n kråtzt håt, woa'r a beeindruckt.
Drum håt da Klischnigg de Ealaubnis kriagt, auf da Bühne seine Kunststickl'n zum zag'n. Owa ea is net auf de Bühne gaunga, sundan duach's Fensta eineg'hupft, auf'n Carl sein' Tisch g'sprunga und duat ois wia'r a Knäulal z'saummg'roit lieg'n blieb'n. Nåch an scheinboa'n Stuaz von da Vuahaungstaungan is a daunn ois peafekta steabata Åff' auf de Brettln g'leg'n – und sei Vatråg mit'n Direkta Carl woa peafekt.
Ois Kautschukmau aukindicht, is da Klischnigg a Attrakteaun füa's Theater an der Wien wua'n und da Johann Nestroy håt für den neuch'n Schauspüla safuat a passend's Stückl schreib'n miass'n. Bis da Nestroy damit featich woa, håt da Klischnigg in Deitschlaund etliche Gåstauftritt' absolviat. Des Stückl woa "Der Affe und der Bräutigam", a riesicha Eafoig mit üwa hundat Vuastöllungan. Da Klischnigg is üwa d'Nåcht da Liebling von de Weana g'wes'n, ma håt eahm in de feinst'n Salauns, jå sogoa aunan Kaisahof eig'låd'n und olle woa'n begeistat von seine Kunststückl'n. Weu owa in Nestroy sei Stückl schee laungsaum nimma so intaressaunt füa's Publekum g'wes'n is, håt da Carl Dolt a neich's zweite mit'n Tit'l „Affe und Frosch“ g'schrieb'n, des wås owa im Vagleich mit'n Stückl vom Nestroy wiakli schlechta woa, und aussadem håt des Publekum von de Åff'ng'schicht'n eh scho gnua g'håbt.
Da Klischnigg woa'r owa a recht guada Vawoita von seine Gasch'n und is drum gaunz wohlhåbend wua'n. Späda håt ea daunn a Kollegin aus'n Choa vom Theata g'heirat' a g'wisses Fräulein Peschl. Aa bei seine vüi'n Gåstspülreis'n hau'm de Gasch'n imma g'stimmt. Imma wieda woa'r a aussadem in Wean aum Carltheater und aum Theater in der Josefstadt zum sech'n. In dene 1850a-Jahrl'n san owa a etliche riskant'n Spekulateaunan ins Aug' gaunga und ea håt sei gaunz' Vamög'n valua'n und woa'r ois oida Maa wiedarum zwunga, auf da Bühne seine Kunststückl'n zum zag'n. Weu des Publekum owa inzwisch'n vawöhnta woa'r und de afåche Åff'nimetiararei nimma valaungt woa, is nix meah zum vadiena g'wes'n. Wia da Klischnigg in sein' 65. Leb'nsjoahr g'stua'm is, woa daunn aa nimma vü Vamög'n då.
Akustik

De Akustik is de Lehr van Schoi. Schoi is a elastische Wöön in da Fuam vo oana raimli und zeidli periodischn Dichteschwaunkung in da Materie, des haßt, a Druckwöön. De Schoiwöön is in Gasn und Flissigkeitn a Longitudinalwöön (Schwingung in da Ausbroadungsrichtung), is Festkerpan kauns sowoi a Transversalwöön (Schwingung normäu zua Ausbroadungsrichtung) wia a Longitudinalwöön sei. Im Vakuum kau si a Schoiwöön goa ned ausbroadn.
Da Schoipegl wiad entweda ois Schoiföödgressn (Schoidruck, Schoischnöön...) oda ois Schoienergiegressn (Schoileistung, Schoienergie, Schoiintensität...) auge'm, de mitanaund an quadrotischn Zaumanhaung haum.
Es wiad iblichaweis da Schoidruck in Pascal gmessn. Ma rechnat se den Zehnalogarithmus ausm Vahötnis vo de Quadrat' vom gmessanan Schoidruck zua Heaschwöön aus. De Eiheit vo dem Vahöötniswert is 1, des wiad owa ois Bel definiat, benaunt nochm Alexander Graham Bell. Nocha multipliziast des no mit 10, so kriagst den Schoidruckpegl in Dezibel.
Lärm is stearenda Schoi. Waun da Nochboa um zehne aufd Nochd de Musi aufdraht, is des Lärm, wurscht, ob da eigane Fernseha lauta is oda ned.
Raumakustik.
De Raumakustik bschäftigt se mit Vahoidn vo an Schoiereignis in an Raum. De Züü san oanaseits Heasamkeit (z. B. Konzertsoi) und aundaraseits Lärmmindarung (z. B. Biro oda Maschinhoin).
Bauakustik.
De Bauakustik bschäftigt se mim Schoischutz in Gebaidn. Schoischutz beginnt scho bei da Planung, z. B. suitast koane Schlofzimma glei nemad an Lift auordnan. Fian Luftschoischutz-Nochweis muass des Bewertete Schoidämm-Moß (Außnwänd, Fensta, Tian) und de Bewertete Standard-Schoipegldiffarenz (Innenwänd und Deckn) an gewissn Weat eareichn. Fian Keapaschoischutz (Trittschoischutz) vo Deckn is da Bewertete Standard-Trittschoipegl moßgeband.
Daam

Da Daam, Mz. Damma (dt.: Daumen, engl.: "thumb") is da easchte und da steakste unta de fimf Finga.
Ea untascheidd se vo da andan duach sei Anatomie und sei Beweglichkeit. Anatomisch gseng fait eam as dridde Fingglied. Daduach, doss a dena Finga gengiwagschtejt wean ko, is as Greifa megli. Des kina nua de Oidwejdoffn und da Mensch, im Untaschied z oin andan Spoviechan.
Franz Gämmerler

Franz Gämmerler (* 1804; † 12. März 1876 in Wean) woa'r a deitscha Theataschauspüla und Schriftstölla, dea wo fåst sei gaunz' Leb'n laung in Wean augaschiat woa.
Leb'n.
Sei Debüt ois Schauspüla håt da Franz Gämmerler im Jänna 1822 aun da Hofbühne am Isartor in Münch'n unta da Direkteaun vom Carl Carl g'håbt. Da Carl håt eahm 1826 aa mitg'numma, wia'r a nåch Wean kumma is, då wo des Theater an der Wien und des Theater in der Leopolddstadt seine neich'n Direkteaunspost'n wua'n san. Duat'n håt daunn da Gämmerler ununtabroch'n bis zu sein' Tod aum 12. März 1876 g'spült.
In seina Beginnzeit ois Schauspüla woa'r a hauptsächli ois jugendlicha Höid uns Liabhåwa eig'setzt, späda is a daunn ois Charaktadoastölla vawend't wua'n. Weul a imma guade Leistungan auf da Bühne bråcht håt, is a boid ana von de Liabling vom Weana Publekum g'wes'n. Ea woa, gemeinsaum mit'n Wenzel Scholz, recht oft z'saumm mit'n Johann Nestroy auf da Bühne zum Sehg'n und håt in de meist'n Stückln vom Nestroy mitg'spüit. A Biographie vom Direkta Carl Carl, bei dem ea jå joahzehntelaung augaschiat woa, staummt aus seine Feda.
Doud

Da Doud (dt.: Tod, engl.: "death") is as End vo oin biologischn Funktiona, de wo an lemdn Organismus dahoidn.
Da Iwagong vom Lem zan Doud wead Steam gnennt. Medizinisch sogt ma dazua Exitus (vo lat.: "exitus" - End, Ausgong).
Uasochn fia's Steam san zan Beispui: biologischs Oitan, Moad, Freidoud, Kronkheidn, Hunga, Raubviecha und Unfäj.
Da Doud is in insana Gsejschoft oans vo de leztn Tabus, ma redd ned gean driba.